**Bijela vjenčanica**

Proljetnica mlada

Iz zemlje izvirila,

Proljeće nam glasno najavila.

Prva na livadi ponosno stoji

I doziva žuta sunca- jaglace

I ljubičasta blaga - blage ljubice.

Tanana joj stabljika, zelena i krhka

Iz korijena se diže,

Nad travom se njiše.

Lišće joj dugo kao sabljin nos il' mač

Koji je mnoge borbe ponio.

Glava joj pognuta kao da se srami

Ljepote koju na svijet donosi,

A latice bijele do zemlje savijene

Kroje vjenčanicu bijelu.

Samo jedan cvijet može izazvati toliku

Radost koju nosi ona

dok s pticama proljeće doziva.

Samo je jedan cvijet dostojan imena

VISIBABA.

**Danijela Huljaj, 4. b**

**Slike proljeća u mojim očima**

Stiglo je veselo i razigrano proljeće nakon duge i hladne zime.

 Nježne ljubice rastežu svoje ručice i umivaju se jutarnjom rosom. Na modrom moru čuje se razgovor galebova. Prostrane travnate livade pune su malih ciklama koje se sunčaju na toplom suncu i piju hladne kapi zimske kiše. Žuti jaglaci popravljaju svoje zelene haljine i latice meke poput svile i žute poput ljetnog sunca. U šumama se čuje pjev lastavica poput najboljeg opernog pjevača i brundanje medvjeda kojeg su izbole pčele. Na dječjem licu osmijeh je razvučen od uha do uha, a u očima se vidi radost. Proljetni povjetarac pelud nam u oči nosi, a grane bogate plodovima izazivaju dječje trbuhe.

Proljeće nam slast daje i ljudske oči obasjava poput najljepše slike pune proljetne mašte.

 **Lorena Kalebić, 4. b**

**Slike proljeća u mojim očima**

 Stiglo nam je proljeće. Napokon je pokazalo svoje čari. Iako nije završilo nikakvu slikarsku školu, ipak je najbolji slikar na svijetu.

 Slike je izložilo po cijeloj prirodi pa je ona odmah veselija. Na livadi mladi, uporni jaglaci napokon su izvirili na zemlju. Sada mogu odrasti i uveseljavati i uljepšavati svijet. Pokraj njih rastu znatiželjne ljubice. U želji da bolje upoznaju svijet one istežu glavicu kao da žele više narasti. Nikad zelenija trava sluša potok koji svojim žuborom navješćuje dolazak proljeća. Na njegovom prijatelju jezeru skupljaju se pačići da prvi put zaplivaju u neznane i duboke vode. Sunce svojim zlatnim zrakama grli drveće kojemu je proljeće naslikalo novu razbarušenu frizuru s pupovima špangicama. Ono se također hvali svojom novom zelenom prozračnom odjećom. Na nebu ptice cvrkuću i šalju pozdrave prirodi s oranica i šuma koje mirišu po jutarnjoj rosi. Životinje se bude iz dubokog zimskog sna. Neke već zuje po cvjetovima koji ih mame svojim opijajućim mirisom meda dok druge brundaju jer su pospane.

 Proljeću se trebamo diviti jer je ono uljepšalo naš svijet koji je bio tmuran tijekom zime u našim očima. Ono je razveselilo sve nas.

 **Emanuela Erceg, 4. b**

**Slike proljeća u mojim očima**

 Proljeće nam baca mirisne proljetnice na livade. Krasi svaki dio slike u oku.

Dok nam proljeće šalje tople sunčeve zrake, cvjetići i pupovi se penju na grane. U jezerima se vidi odraz prekrasnih planina što se dižu u visine. Oko planina kruže laste i pjevaju proljetnu pjesmu koja odjekuje velikim žitnim poljima. Plava rijeka vijuga kroz zlaćanu oranicu. Slijeva se u more koje poziva galebove. Slike, koje plove u našim očima, vesele zlaćano sunce koje se smije proljeću. Proljetno platno sjaji od veselja što nam proljeće nudi.

 Sigurno svi vole proljeće jer proljeće voli sve.

 **Valentina Vrandečić, 4. b**

**Slike proljeća u mojim očima**

 Stiglo je proljeće. Pršti od boja. Priroda se budi i ponovno se vraća u život. Proljeće slika najljepšu sliku na cijeloj planeti Zemlji.

 Razigrane zrake sunca padaju na zemlju dajući livadi boju zlata. Zrake koje padnu u krošnju stabla pozlate grane sunčevim sjajem pa cijelo stablo izgleda kao zlatni pehar. Kad proljeće svoj kist umoči u plavu boju, nacrta nedostižnu ljepotu Jadranskog mora, Krkinih slapova i Vranskog jezera. Tom istom plavom bojom proljeće naslika i nebo. Ono odbija zrake sunca do oblaka koji poprime boju šarenila. U slučaju da nešto na proljetnom crtežu nije dobro, proljeće zaplače i obriše to. Nakon svakog plača izađe duga koja predstavlja proljetni osmijeh. Taj osmijeh je najljepši na cijelom svijetu.

 Kad u mojim očima proljeće zasja, osjetim slobodu koja nema granica, veselje kojem nema kraja i ponos jer živim u ovom pravom malom raju na Zemlji.

 **Tonći Grubšić, 4. b**

**Slike proljeća u mojim očima**

 Došao je razigrani slikar. Zove se proljeće. Svi uživaju gledajući njegove slike.

 Kada proljeće dođe, odmah se baca na posao. Marljivo uređuje livade, šume, planine i gore. Livadama daje mirisno cvijeće koje umiva jutarnjom rosom. Sve se zeleni. Sunce skače po nebu i smije se. U šumama se bude medvjedi, vukovi i zečevi. Piju vodu iz rumenog jezerca. Neki razgovaraju, neki se odmaraju, a neki uživaju na suncu... Planine ih promatraju. I one su sretne. Proljeće ih je oživjelo, više ne trebaju nositi kapute jer se snijeg otopio. Njihove mlađe sestrice gore su zelenkaste kao more u kojem uživaju kupači. Proljeće se sjetilo svakoga. Ptice selice se igraju skrivača iza oblaka nakon dugog puta. Raspakirale su svoje stvari i sada uživaju u proljeću.

 Koliko li je samo Proljeće naslikalo radova? Svatko ih može vidjeti, predivni su.

 **Zvonimir Milas, 4. b**

**Slike proljeća u mojim očima**

 Došlo je proljeće. Posljednje pahulje nas pozdravljaju dok se pretvaraju u kapi kiše.

Zima odlazi ostavljajući za sobom lokve vode. Odbrojavaju se snjegovićevi sati. Sanjke su umorne od brijega, rukavice od ruku, kapa od kose. Tada tron zauzima vila Proljeće. Vila sa sobom u kovčegu nosi toplinu, sreću, radost i poneku sjemenku. Naporno radi u vrtu. Mora posaditi proljetnice, probuditi vjeverice i medu, posupati vodu nakon zime i cijeli svijet ugrijati. Laste su od proljeća dobile pozivnicu da se vrate s juga. Vila je mahnula štapićem i otopila zaleđeni potok, dozvala kukce i bacila lišće na stabla. Naredila je vjetru i pčelama da opraše sve cvijeće koje vide.

Kad je vidjela da je sve što je napravila dobro, odmarala se dok tron nije zauzeo gospodin Ljeto.

 **Matej Matijaš, 4. b**

 **Slike proljeća u mojim očima**

 Nepoznati slikar opet izlaže svoje prekrasne slike koje pršte od boja. Cijeli svijet im se divi.

 Na livadi se cvijeće budi da bi nas opet uveseljavalo svojim novim proljetnim mirisom koji je ove godine ljepši, veseliji i bolji od onog prije. Pospane ljubice bude se iz dubokog sna, a maleni jaglaci se protežu i radosno pozdravljaju sunce. Usred livade stoji veliki, stari hrast na čije grane slijeću ptice umorne od puta i veselo pjevaju tražeći svoja stara gnijezda. Na granama pupaju cvjetovi koji žele najaviti ljepotu plodova koji će na njima narasti. Na rijekama labudovi plivaju bolje od najboljih brodova. U jezeru mirno plove lopoči, s cvjetovima bjeljim od oblaka , a po njima veselo skakuću žabe.

 Taj je umjetnik naravno proljeće i svoje slike nam daruje svake godine. Potrudimo se više uživati u njima jer one su pravo bogatstvo prirode.

 **Marija Šunjić, 4. b**